**Informasjon til foresatte om Spørreundersøkelsen i forbindelse med prosjektet
«Kompetanseutvikling Sør-Troms»**

 «Kompetanseutvikling Sør-Troms» er et prosjekt som Senter for praksisrettet utdanningsforskning (SePU), ved Høgskolen i Innlandet, har fått på oppdrag av de fem kommunene Gratangen, Harstad, Ibestad, Kvæfjord og Tjeldsund. «Kompetanseutvikling Sør-Troms» er en strategi for systematisk og varig forbedringsarbeid. Prosjektperioden er fra 2019 til 2022.

Målet med prosjektet er alle barn og elever skal ha et inkluderende læringsmiljø hvor de har et godt læringsutbytte, både faglig og sosialt, tilpasset sine forutsetninger. Kvaliteten på opplæringen skal styrkes gjennom å øke kompetansen hos de ansatte i skolen på å analysere og identifisere skolens sterke og svake områder innenfor praksis, og følge opp med forskningsbaserte tiltak. I dette arbeidet er det viktig at skolen får informasjon både fra elever, foresatte og ansatte om skolehverdagen. Alle elever, foreldre og ansatte både ved denne skolen og i de andre skolene i prosjektet vil bli spurt om å delta.

**Formålet med Spørreundersøkelsen**

Den første undersøkelsen, som ble gjennomført høsten 2019, hadde til hensikt å gi en oversikt over skolesituasjonen for å identifisere områder skolen er gode på og hvilke den bør videreutvikle. I den neste undersøkelsen som gjennomføres høsten 2021 vil fokuset være mer rettet mot eventuelle endringer og forbedringer, men også å identifisere nye områder skolen kan arbeide med. Målet er å arbeide med utdanningskvalitet i alle ledd.

Dataene i undersøkelsen vil brukes på to måter:

* Den enkelte skole og kommune får tilgang til resultatene fra spørreundersøkelsen gjennom en egen resultatportal for å kunne videreutvikle lærernes praksis. Ingen data vil være tilgjengelig på grupper færre enn 7 personer.
* Når skoler i ulike kommuner jobber med utviklingsarbeid vil det være behov for å evaluere underveis. Dataene vil også derfor brukes til forskning med mål om å evaluere hele prosjektet i sin helhet.

**Hvem er ansvarlige for Spørreundersøkelsen?**

Det er Høgskolen i Innlandet som er behandleransvarlig institusjon og Senter for praksisrettet utdanningsforskning (SePU), ved høgskolen, som gjennomfører Spørreundersøkelsen.

**Hva innebærer det for deg og ditt barn og delta?**

Dersom dere velger å delta, er det 4 spørreskjemaer som er direkte knyttet til dere:

* Elevskjema (1.-4. trinn):
	+ Tema: Trivsel, relasjon til lærer og medelever.
	+ Gjennomføring:
		- Elevene sitter ved en datamaskin og får lest opp spørsmålene gjennom en talefunksjon. Elevene skal selv vurdere hvor enig de er i utsagnet gjennom å klikke på ett av fire tilgjengelige smileys (veldig blid - blid – sur – veldig sur).
* Elevskjema (5.-10. trinn):
	+ Tema: Trivsel, atferd, relasjon til lærer og medelever, undervisning, forventning om mestring.
	+ Gjennomføring: Elevene leser utsagnene på en PC eller et nettbrett og besvarer utsagnene ut ifra hvor enige eller uenige de er i påstanden.
* Kontaktlærerskjema:
	+ Elevenes sosiale ferdigheter, motivasjon og arbeidsinnsats, skolefaglige prestasjoner. Kontaktlærer blir også bedt om å krysse av for elevens kulturelle bakgrunn (norsk, samisk, vestlig minoritet, ikke-vestlig minoritet) om elevene mottar spesialundervisning eller ei, og om eleven eventuelt har en diagnose eller vanske: ADHD-diagnose, synsvansker, hørselshemming, adferdsproblemer eller lærevansker.
	+ Gjennomføring: Kontaktlærer besvarer ett spørreskjema pr elev i sin klasse av de som har mottatt samtykke.
* Foreldreskjema
	+ Tilfredshet, informasjon, dialog og medvirkning.
	+ Gjennomføring: Du vil få tildelt et brukernavn fra skolen som du logger deg inn med og besvarer via nettbrett, PC eller mobil.

Dersom du som forelder ønsker å se spørreskjemaene for elever, kontaktlærere eller foresatte er det bare å ta kontakt med skolen.

**Det er frivillig å delta**

Det er frivillig å delta i undersøkelsen. Hvis du velger å delta, kan du når som helst trekke samtykket tilbake uten å oppgi noen grunn. Alle dine og eller elevens svar i undersøkelsen vil da bli slettet. Det vil ikke ha noen negative konsekvenser hverken for deg eller ditt barn dersom dere ikke ønsker å delta.

**Potensielle negative konsekvenser for deltakerne**

SePU har vurdert potensielle negative konsekvenser for elevene og kommet frem til følgende tiltak:

* Selv om eleven har fått samtykke av sine foresatte om å delta, er det fortsatt viktig å ivareta elevens rett til selv å bestemme. Dersom eleven ikke ønsker å delta ved gjennomføringen på skolen er det helt greit. Dersom læreren ser at det er noen elever som opplever ubehag, skal eleven fjernes fra situasjonen.
* Elevene blir bedt om å vurdere utsagn om seg selv og om sine relasjoner til andre elever og lærere. Slike utsagn kan potensielt utløse sterke reaksjoner hos noen barn. Vi anbefaler derfor at alle elever får informasjon fra læreren sin om at de kan ta kontakt med helsesøster eller en annen voksen dersom de har behov, etter at de har gjennomført undersøkelsen.

**Bruk og beskyttelse av data**

Det er Conexus A/S som er databehandler for Spørreundersøkelsen. Det er det samme firmaet som også har ansvaret for blant annet den nasjonale Elevundersøkelsen. I samarbeid med Norsk senter for forskningsdata (NSD) er det gjennomført en vurdering av personvernkonsekvenser (Data Protection Impact Assessment - *DPIA*) som skal sikre at personvernet til de som er registrert i løsningen ivaretas.  I denne undersøkelsen er det lagt stor vekt på at resultatene skal oppbevares på en forsvarlig måte og i samsvar med personvernloven. Dette innebærer blant annet:

* Det vil ikke formidles opplysninger i rapportering fra spørreundersøkelsen som er mulig å føre tilbake til enkeltpersoner.
* Det vil ikke foregå noen utlevering av opplysninger om enkeltpersoner til andre, som for eksempel ansatte i skolen.
* Analysene som omhandler evalueringen av prosjektet vil kun være på gruppenivå, dvs skole, kommune og fylke, eller elevgrupper som gutter vs jenter, elever som ikke mottar spesialundervisning vs elever som mottar spesialundervisning.
* Datamaterialet behandles uten navn og direkte id, og det oppbevares konfidensielt
* Professor Thomas Nordahl ved Høgskolen i Innlandet og senterleder på Senter for praksisrettet utdanningsforskning vil få tilgang til å analysere datamaterialet på lik linje med utvalgte medarbeidere på SePU som er tilknyttet prosjektet.

**Rettigheter**Mens prosjektet pågår har dere rettigheter til å få:

* innsyn i hvilke personopplysninger som er registrert
* rettet personopplysninger
* slettet personopplysninger
* utlevert en kopi av personopplysninger (dataportabilitet)
* å sende klage til personvernombudet eller Datatilsynet om behandlingen av dine personopplysninger

**Hva gir oss rett til å behandle personopplysninger om deg?**Vi behandler opplysninger om deg basert på ditt samtykke.

**Hva skjer med opplysningene dine etter at alle Spørreundersøkelser er gjennomført?**

Prosjektet skal etter planen avsluttes desember 2022. Da vil alt datamaterialet anonymiseres ved at brukernavn slettes og øvrige opplysninger anonymiseres.

**Hvor finner du ut mer?**

Hvis du har spørsmål til selve studien, eller ønsker å benytte deg av dine rettigheter, ta kontakt med:

* Ann Margareth Gustavsen, ansvarlig for gjennomføring av spørreundersøkelsen ved SePU: Mobil: 41648301, mail: ann.gustavsen@inn.no

For teknisk support i gjennomføringen av spørreundersøkelsen:

* Conexus A/S for på epost: support@conexus.no

For spørsmål om godkjennelse av studien og om personvern kan dere kontakte:

* Høgskolen i Innlandets kontaktperson for personvern i forskning: Anne Sofie Lofthus, tlf: 61288277, mail: anne.lofthus@inn.no
* NSD – Norsk senter for forskningsdata AS, på epost personverntjenester@nsd.no eller telefon: 55 58 21 17.

**Til slutt**

For at skolen skal få et best mulig bilde av hvordan situasjonen er på skolen, er det viktig at så mange elever og foresatte som mulig deltar.

Med vennlig hilsen
Ann Margareth Gustavsen,
Ansvarlig for spørreundersøkelsen